Ο **Μπάζμαρκ** («Μπαζ») **Λούρμαν** (*Bazmark Luhrmann*), που γεννήθηκε ως **Μαρκ Άντονυ Λούρμαν** (*Mark Anthony Luhrmann*) στις 17 Σεπτεμβρίου 1962, είναι Αυστραλός σκηνοθέτης, συγγραφέας και παραγωγός του κινηματογράφου, της τηλεόρασης, της όπερας, του θεάτρου, μουσικός-δισκογραφικός παραγωγός και στιχουργός. Θεωρείται από πολλούς ως ένα σύγχρονο παράδειγμα «οτέρ» για το στιλ του και τη βαθιά του ανάμιξη σε πολλές πλευρές (σκηνοθεσία, σκηνογραφία, μουσική και συγγραφή) όλων των έργων του. Αποτελεί τον πλέον επιτυχημένο εμπορικώς Αυστραλό σκηνοθέτη κινηματογράφου, με 4 από τις ταινίες του να συγκαταλέγονται στις 10 κορυφαίες αυστραλιανές ταινίες όλων των εποχών σε παγκόσμιες εισπράξεις.

Στον κινηματογράφο είναι περισσότερο γνωστός για την «Τριλογία της κόκκινης αυλαίας» («Red Curtain Trilogy»), που αποτελείται από τη ρομαντική κωμωδία *Τα βήματα που γοητεύουν* (1992), το ρομαντικό δράμα *Ρωμαίος και Ιουλιέτα* (1996) και το *Moulin Rouge!* (2001). Από τα μεταγενέστερα της τριλογίας έργα ξεχωρίζουν οι ταινίες *Αυστραλία* (2008) και *Ο Υπέροχος Γκάτσμπυ* (2013), καθώς και η δραματική τηλεοπτική σειρά *The Get Down*. Σε άλλες τέχνες ξεχωρίζουν οι παραγωγές του της όπερας *Λα Μποέμ* για την Όπερα της Αυστραλίας και για το Μπρόντγουεϊ.

Ο Λούρμαν είναι γνωστός και για τα υποψήφια για Βραβείο Γκράμι σάουνττρακ του *Moulin Rouge!* και του *Υπέροχου Γκάτσμπυ*, καθώς και για τη δισκογραφική εταιρεία του, τη «House of Iona», μια κοινή προσπάθεια με την RCA Records. Το άλμπουμ του με τίτλο *Something For Everybody* περιέχει μουσική από πολλές από τις ταινίες του, καθώς και την επιτυχία «Everybody's Free (To Wear Sunscreen)».

Η επιρροή του Μπαζ Λούρμαν έχει επεκταθεί και εκτός του παραδοσιακού χώρου των μέσων ψυχαγωγίας: Βαθιά αναμεμιγμένος στον κόσμο της μόδας, έχει συνεργασθεί στενά με το Κέντρο Ενδυμασιών «Άννα Γουίντουρ» του Μητροπολιτικού Μουσείου Τέχνης, έχοντας προεδρεύσει στο ετήσιο Met Gala και παραγάγει μια ταινία μικρού μήκους για το μουσείο, τιμώντας τη Μιούτσα Πράντα και την Έλσα Σκιαπαρέλι.

Προσωπική ζωή
-------------

Ο Λούρμαν γεννήθηκε στο Σίδνεϊ. Η μητέρα του, η Μπάρμπαρα Κάρμελ το γένος Μπρέναν (Brennan), ήταν δασκάλα χορού και ιδιοκτήτρια καταστήματος ρούχων, ενώ ο πατέρας του, ο Λέοναρντ Λούρμαν, είχε ένα βενζινάδικο και μια αίθουσα κινηματογράφου. Ο Μπαζ μεγάλωσε στο Χέρονς Κρηκ, έναν μικρό αγροτικό οικισμό στη βόρεια Ουαλία, περίπου 290 χιλιόμετρα από το Σίδνεϊ. Επέστρεψε στη γενέτειρά του προκειμένου να εκπαιδευθεί στο Κολέγιο Σαιν Πωλ, όπου έπαιξε στη σχολική παράσταση του έργου *Ερρίκος Δ΄ , Μέρος 1* του Σαίξπηρ, καθώς και στο Αθλητικό Γυμνάσιο Ναραμπήν (*Narrabeen Sports High School*), όπου γνώρισε τον μελλοντικό συνεργάτη του σεναριογράφο Κραιγκ Πηρς.

Ο Λούρμαν πήρε το παρατσούκλι «Μπαζ» από τον πατέρα του, επειδή είχε μαλλιά σε στιλ «άφρο», όπως η αλεπού **Μπάζιλ** Μπρας (*Basil Brush*) ενός βρετανικού παιδικού τηλεοπτικού προγράμματος. Την εποχή που πήγαινε στο γυμνάσιο, ο Λούρμαν άλλαξε το όνομά του σε «Μπάζμαρκ», ενώνοντας το παρατσούκλι με το βαφτιστικό του όνομα. Το 1980 τελείωσε το σχολείο και το ίδιο έτος έπαιξε στη δραματική αυστραλιανή ταινία *Winter of Our Dreams*, δίπλα στη Τζούντυ Ντέιβις. Το 1982, σε ηλικία 20 ετών, με τα χρήματα που είχε κερδίσει από εμφανίσεις στον κινηματογράφο και την τηλεόραση, ίδρυσε τη δική του θεατρική εταιρεία, την «Bond Theatre Company», μαζί με τους μελλοντικούς φίλους και συνεργάτες Νέλυ Χούπερ και Γκαμπριέλ Μέισον. Από το επόμενο έτος πήρε μαθήματα υποκριτικής στο Εθνικό Ινστιτούτο Δραματικής Τέχνης, στο προάστιο Κένσινγκτον του Σίδνεϊ, από όπου απεφοίτησε το 1985. Στις 26 Ιανουαρίου 1997 πήρε ως σύζυγό του τη σχεδιάστρια παραγωγής Κάθριν Μάρτιν (Catherine Martin, γενν. 1965) την ημέρα των γενεθλίων της (η 26η Ιανουαρίου είναι επίσης η εθνική εορτή της Αυστραλίας). Σήμερα το ζεύγος έχει δύο τέκνα.

Παραπομπές
----------

1. ↑  (Αγγλικά) *SNAC*. w69165kx. Ανακτήθηκε στις 9  Οκτωβρίου 2017.
2. ↑  (Αγγλικά) *Internet Broadway Database*. 95280. Ανακτήθηκε στις 9  Οκτωβρίου 2017.
3. ↑  «Encyclopædia Britannica» (Αγγλικά) biography/Baz-Luhrmann. Ανακτήθηκε στις 9  Οκτωβρίου 2017.
4. ↑  (Αγγλικά) *Museum of Modern Art online collection*. 37365. Ανακτήθηκε στις 4  Δεκεμβρίου 2019.
5. ↑  Εθνική Βιβλιοθήκη της Γαλλίας: (Γαλλικά) *καθιερωμένοι όροι της Εθνικής Βιβλιοθήκης της Γαλλίας*. data.bnf.fr/ark:/12148/cb14025977d. Ανακτήθηκε στις 10  Οκτωβρίου 2015.
6. ↑  (Ρουμανικά) *CineMagia*. 1905. Ανακτήθηκε στις 4  Απριλίου 2022.
7. ↑  www.europeanfilmacademy.org/European-Film-Awards-Winners-2001.72.0.html. Ανακτήθηκε στις 15  Δεκεμβρίου 2019.
8. ↑  Wallace, Amy (2014-02-07). «Deep Inside Baz Luhrmann's Creative Chaos». *The New York Times*. ISSN 0362-4331.. Ανακτήθηκε στις 2018-01-25.
9. ↑  «Top 10 grossing Australian films of all time». *ABC News*. 2015-08-01.. Ανακτήθηκε στις 2018-01-25.
10. ↑  «Australia's top 10 highest grossing films of all time». *The New Daily*. 2016-12-30.. Ανακτήθηκε στις 2018-01-25.
11. ↑  «Baz Luhrmann, RCA To Launch Bazmark Label». *Billboard*.. Ανακτήθηκε στις 2018-07-05.
12. ↑  «Audio and Video | The Metropolitan Museum of Art». *www.metmuseum.org*. Ανακτήθηκε στις 25 Ιανουαρίου 2018.
13. ↑  «Baz Luhrmann profile at». *FilmReference.com*.
14. ↑  «Jennifer-Harrison-Chisholm - User Trees». *genealogy.com*.
15. ↑  Ryan, Tom (5 Νοεμβρίου 2014). *Baz Luhrmann: Interviews*. Univ. Press of Mississippi. ISBN 9781626743007.
16. ↑  «Baz Luhrmann: 'I've never waited for permission to do anything' » του Ryan Gilbey, *The Guardian*, 24 Απριλίου 2018
17. ↑  «Baz Luhrmann (12 works by)». *AustLit*. 2014. Ανακτήθηκε στις 6 Φεβρουαρίου 2014.
18. ↑  «NIDA Alumni». Αρχειοθετήθηκε από το πρωτότυπο στις 14 Οκτωβρίου 2013.

Εξωτερικοί σύνδεσμοι
--------------------

* Επίσημος ιστότοπος
* Ο Λούρμαν στην IMDb

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 100917698
* LCCN: no94038611
* ISNI: 0000 0001 1031 8352
* GND: 119525755
* SUDOC: 067123538
* BNF: cb14025977d (data)
* MusicBrainz: 04b94d74-1eb0-4633-ab8d-4f60d75e3114
* NDL: 00538335
* NKC: pna2007389146
* BNE: XX1306527
* CiNii: DA12243597

 |

 |